钦定古今图书集成/明伦汇编/官常典/第645卷 > 宋
## 钦定古今图书集成/明伦汇编/官常典/第645卷 > 宋

宋县置令长，如魏、晋制。

按：《宋书百官志》：“县令、长，秦官也。大者为令，小者为长。
侯国为相。汉制，置丞一人，尉，大县二人，小县一人。五
家为伍，伍长主之；二伍为什，什长主之；十什为里，里
魁主之；十里为亭，亭长主之；十亭为乡，乡有乡佐，三
老有秩，啬夫、游徼各一人。乡佐有秩，主赋税，三老主
教化，啬夫主争讼，游徼主奸非。”其馀诸曹略同郡职，
以五官为廷掾。后则无复丞，唯建康有狱丞。其馀众
职，或此县有而彼县无，各有旧俗，无定制也。晋江右
洛阳县置六部都尉，馀大县置二人，次县、小县各一
人。宋太祖元嘉十五年，县小者又省之。诸官府至郡，
各置五百者，旧说古君行师从，卿行旅从，旅，五百人
也。今县令以上古之诸侯，故立四五“百，以象师从旅
从，依古义也。”韦曜曰：“五百字本为伍伯。伍，当也；伯，道
也。使之导引当道伯中以驱除也。周制五百为旅帅，
皆大夫，不得卑之如此说也。”又《周礼秋官》有条狼氏，
掌执鞭以趋辟。王出入则八人夹道，公则六人，侯伯
则四人，子男则二人，近之矣，名之异尔。又《汉官》中有
伯使，主为诸官驱使，辟路于道伯中，故言“伯使。”此其
比也。县令千石至《六百石长》，五百石。